Liškow

Liškow ( Groß Lieskow) bě wjes a samostatna gmejna w Delnjej Łužicy, kotraž bu w lětomaj 1982 a 1983 wotbagrowana. Po hamtskich ličbach dyrbješe so 255 wobydlerjow přesydlić, při čimž bě dźěl Liškowčanow wjes hižo po wozjewjenju brunicoweho plana w lěće 1972 wopušćił. Wobydlerjo přesydlichu so zwjetša do Choćebuskich nowotwarskich štwórćow. 

 Geografija 
Liškow ležeše sewjerowuchodnje Choćebuza. Na městnje wsy namaka so dźensa wuhlowa jama Choćebuz-sewjer.

 Stawizny 
Wjeska naspomni so prěni raz w lěće 1351 jako Grozßen Lisekow a bě hižo w 15. lětstotku wosadna wjes. Wjesne mjeno pochadźeše prěnjotnje najskerje wot słowa „lěsk“ abo „lěska“ a nic wot liški. Liškow bě dróhowc a podsteješe hač do lěta 1574 Choćebuskemu hamtej a po tym hač do lěta 1832 Picnjanskemu.

Do wulkeje Liškowskeje wosady słušachu wokolne wsy Liškowk, Šlichow, Tšawnica, Klinka, Groźišćo, Móst a Barbuk.

W lěće 2013 woswjećichu składnostnje 16. dnja wotbagrowanych wsow wopomnjenski kamjeń na městnje něhdyšeho Liškowa.

 Wobydlerstwo 
Wobydlerstwo bě hač do 20. lětstotka přewažnje serbske. Po Mukowej Statistice Łužiskich Serbow měješe Liškow w lěće 1884/85 cyłkownje 521 wobydlerjow, z kotrychž rěčeše 511 serbsce. Arnošt Černik zwěsći w lěće 1954 hišće serbskorěčny podźěl wobydlerstwa wot 71,1 %, mjez nimi 63 serbskich młodostnych.

 Hlej tež 
 Lisćina wotbagrowanych wsow we Łužicy

 Žórła 

 Klětu wopomnja wjes Tšawnicu (awtor HA), Serbske Nowiny, 15. decembra 2009

Kategorija:Choćebuz
Kategorija:Sydlišćo w Delnjej Łužicy
Kategorija:Pusta wjes w Braniborskej
Kategorija:Pusta wjes we Łužicy
Kategorija:Prěnje naspomnjenje 1351